Komatipoort-plaasmoord: Nog ŉ verdagte vas, ander in hofDeon de Bruyn. Foto: Verskaf ŉ Sewende verdagte is in hegtenis geneem in verband met die moord op Deon de Bruyn (25), ŉ boer van Komatipoort in Mpumalanga. Sers. Gerald Sedibe, woordvoerder van die polisie, het gesê Fanie Mkhabela (31) is Maandagoggend in Kabokweni naby Witrivier in hegtenis geneem. Hy het reeds vlugtig in die hof verskyn en die saak is tot 28 September uitgestel wanneer hy saam met die ander ses beskuldigdes in die saak weer in die hof sal verskyn. Die ander ses beskuldigdes, Derrick Makamo (24), Rawul Mhlanga (28), Sifiso Madonsela (33), Solomon Msimango (33), Oscar Chauke (36) en Hendry Manonga (32), het Vrydag weer in die Komatipoort-landdroshof verskyn. Die beskuldigdes word van moord en poging tot moord aangekla. Deon is op 17 Junie op ŉ plaas naby Komatipoort doodgeskiet. Hy het saam met Estelle Jansen (59), wat vir hom soos ŉ “tweede ma” was, op die plaas Simonsvlei met suikerriet, mango’s en groente geboer. Estelle was in haar kamer toe ŉ man skielik te voorskyn gekom het. Volgens De Bruyn het Estelle met die aanvaller begin stoei en is hulle by die kamerdeur uit. Deon is net bokant die hart getref en Estelle is drie keer geskiet. Vyf beskuldigdes is kort ná die voorval in en om Tonga vasgetrek. Manonga is begin September in hegtenis geneem. De Bruyn het vroeër gesê Deon was ŉ “jong boer in murg en been”. “Hy was ŉ familiemens. Hy het nie regtig gekuier nie en sy huismense was vir hom baie belangrik. Hy het ŉ passie gehad vir landbou en was mal oor visvang.” Deon laat ook sy pa, Deon sr., broer, Dirk (24), suster, Amerelda Pohl (27), en ouma, Alida Coetsee, agter.